अनोखी धुलेंडी, बंडु भैया की होली
इंदौर में एक सुप्रसिद्ध हारमोनियम वादक हुआ करते थे, जिनका नाम माधवराव चौघुले था। लेकिन वे माधवराव पेटीवाले के नाम से लोकप्रिय थे। वे हमारे बीच से 60-70 साल पहले स्वर्गवासी हुए। बंडु भैया चौघुले उनके सुपुत्र थे। धुलेंडी के दिन परस्पर पेढ़ी के सभाकक्ष में और उसके बाद रामबाग के वैदिकाश्रम में जो धुलेंडी दिनभर मनाई जाती थी, उसे बंडु भैया की होली कहते थे। संगीत के तमाम मशहूर कलाकार वैदिकाश्रम में उस दिन हाजरी लगाना सौभाग्य समझते थे। बाहर रास्तों पर कीचड़, आइल पेंट और अन्य गंदी चीजों का उपयोग होता था लेकिन वैदिकाश्रम में दिनभर सुरों की अप्रतिम वर्षा होती थी। किसी को खाने-पीने की सुध नहीं रहती थी।
बीच-बीच में चाय, पानी का दौर अवश्य होता था। महिला, पुरुष, छोटा-बड़ा, गायक-वादक यह भेद नहीं होता था। कोई भी गायक-वादक स्टेज पर तहेदिल से गाना-बजाना करता था, क्रम भी नहीं होता था। महान कलाकार लेखक पु.ल. देशपांडे, वायलिन वादक वी.जी. जोग, गजानन बुवा जोशी, मामा साहब मुजुमदार, विष्णु वलिवड़ेकर, भानुताई कोमकली, वसुताई कोमकली और अन्य अनेक कलाकारों को देखने-सुनने का अवसर मिलता था। नाममात्र रंग-गुलाल माथे पर लगाया जाता था। किसी को निमंत्रण नहीं दिया जाता था लेकिन बावजूद इसके सभी गणमान्य कलाकार उस दिन शिरकत करते थे। कई वर्षों तक हम जैसे युवा भी हाजरी देते थे। सुबह सात बजे से कार्यक्रम शुरू होता था। रात 10-11 बजे तक महफिलें जमती थी। मामूली लेकिन सुखद बाद हुआ करती थी। सभा का अंत पंडित कुमार गंधर्व के गायन से होता था। दिनभर के कार्यक्रम की खुशबू अगले वर्ष की होली तक मन को सुगंधित और तृप्त करती रहती थी। इस सांगीतिक धुलेंडी पर कहीं भी गंदापन और भद्दापन नहीं होता था। यह सांस्कृतिक पर्व शालीनता से मनाया जाता था। प्रेम और भाईचारा बढ़ता था।
awa_Deva hin_Deva hin_Deva